PROSLAVA SV. ANTE NA PETRIĆEVCU
2021-06-13
Iduća nedjelja (13. lipnja) je 11. kroz godinu. – Te je nedjelje spomen sv. Ante Padovanskog. – Na Petrićevcu se će biti trodnevnica u četvrtak, petak i subotu s misama u 18 sati, pola sata prije mise prigoda za svetu ispovijed. U subotu će mise na Petrićevcu mise biti u 7.30, 9.00, pučka u 10.30, te večernja u 18.00 sati.

PATRON ŽUPE BARLOVCI - SV. VID, MUČENIK
2021-06-15
U utorak, 15. lipnja, župa Barlovci slavi svoj patron sv. Vida, mučenika.

DUHOVNA OBNOVA SVEĆENIKA NAŠE BISKUPIJE
2021-06-16
U srijedu, 16. lipnja svećenici naše biskupije imat će svoju duhovnu obnovu u Gospinom svetištu Kondžilo u Komušini.

PROSLAVA PATRONA ŽUPE PODHUM-LIVNO
2021-06-24
U četvrtak, 24. lipnja je blagdan rođenja svetog Ivana Krstitelja, zaštitnika naše crkve i Župe Podhum kod Livna. Za proslavu blagdana sv. Ive pripravljat ćemo se trodnevnicom. Pjevana misa i prigodna propovijed bit će u 18 h.
Na uočnicu biskup Pero Sudar blagoslovit će kip svetog Ivana Krstitelja velikodušni dar našeg biskupa Franje Komarice Župi Podhum.
PONEDJELJAK, 21. 6. U 18.00 SATI
SVETA MISA I EUHARISTIJSKO KLANJANJE
PREDVODI: FRA TOMISLAV SVETINOVIĆ (PETRIĆEVAC, BANJA LUKA)
UTORAK, 22. 6. U 18.00 SATI
SVETA MISA I EUHARISTIJSKO KLANJANJE
PREDVODI: FRA TOMISLAV SVETINOVIĆ (PETRIĆEVAC, BANJA LUKA)
SRIJEDA, 23. 6. U 18.00 SATI
BOLESNIČKA SVETA MISA I PROCESIJA S KIPOM SVETOG IVE
PREDVODI: PERO SUDAR, BISKUP
ČETVRTAK, 24. 6.
ROĐENJE SVETOG IVANA KRSTITELJA
11.00 SATI PUČKA ZAVJETNA MISA
PREDVODI: FRA NIKICA AJDUČIĆ (OTOK, SINJ)
18.00 SATI SVETA MISA S BLAGOSLOVOM DJECE
PREDVODI: FRA NIKICA AJDUČIĆ (OTOK, SINJ)
———-
ISPOVIJED JEDAN SAT PRIJE SVAKE SVETE MISE
SVEĆENICI KONCELEBRANTI NEKA PONESU MISNO RUHO BIJELE BOJE

PROSLAVA SVETKOVINE ROĐENJA SV. IVANA KRSTITELJA U TRAPISTIMA
2021-06-24
U četvrtak, 24. lipnja, svetkovinu Rođenja sv. Ivana Krstitelja. U katedrali misa u 18 sati – a u Trapistima mise u 8, 10.30 (predvodi kardinal Vinko Puljić) i 18 sati. – Trodnevnica u ponedjeljak, utorak i srijedu s misama u 18 sati.

MLADA MISA VLČ. VANJE ĆORKOVIĆA U TRNOVČICI (ZAGREB)
2021-06-26
Vlč. Vanja Ćorković, svećenik nadbiskupije Brazilija, rodom iz Banje Luke, svoju mladu misu prikazat će u župi Marije Majke Crkve u Trnovčici (Zagreb), 26. lipnja 2021.

Dan poslije, u nedjelju 27. lipnja, vlč. Vanja će proslaviti sekundiciju u rodnoj Banjoj Luci, u 10 sati katedrali sv. Bonaventure.

MISA SEKUNDICIJE VLČ. VANJE ĆORKOVIĆA U RODNOJ BANJOJ LUCI
2021-06-27

PREDSTAVLJANJE KNJIGE DR. FRANJE JURIĆA O BIHAĆU
2021-06-30
U srijedu, 30. lipnja, u 18.30 u dvorani Europske akademije bit će predstavljena knjiga dr. Franje Jurića o Bihaću.

PRESVETA KRV KRISTOVA – SVETKOVINA SESTARA KLANJATELJICA KRVI KRISTOVE
2021-07-01
U četvrtak, 1. srpnja, naše sestre Klanjateljice Krvi Kristove slave svoju svetkovinu: Presvete Krvi Kristove. – Sv. misa bit će u samostanskoj kapelici u Budžaku u 11 sati.

FRANJEVAČKI HABIT U PODHUMU KOD LIVNA OBUĆI ĆE TROJICA POSTULANATA
2021-07-11
U nedjelju, 11. srpnja 2012., u 11 sati, crkvi svetog Ivana Krstitelja u Podhumu kod Livna biti će redovničko oblačenje. Franjevački habit obući će trojica postulanata, mladića koji zahtijevaju biti primljeni u Red svetoga Franje, siromaška iz Asiza. Ovim činom započeti će godinu novicijata, tj, vrijeme kušnje, molitve i intenzivnijeg promišljanja o pozivu u Franjevačkoj provinciji Bosni Srebrenoj.
Postulanti su sa svojim odgojiteljem fra Marinkom Štrbac prvu etapu odgoja franjevačkih kandidata proveli u Franjevačkom samostanu svetog Bone u Visokom.
Kandidati za novicijat su: Ante Pavić (župa Podhum – Livno), Gabrijel Slomo (župa Kiseljak) i Dario Vrdoljak (župa Kaštel Štafilić – RH).
Nakon obreda oblačenja mladi fratri započinju godinu novicijata u franjevačkom samostanu svetih Petra i Pavla na Gorici kod Livna. Odgojitelj mlade braće biti će fra Marko Ešegović, koji se ove godine vratio iz Albanije gdje je bio tamošnjim franjevcima na raspolaganju i duhovnoj pomoći.
Pozivamo vas na sveto misno slavlje i kandidate preporučamo u molitve.
Župa Podhum
Podhum, 9. srpnja 2021.

DOKUMENTARNI FILM O STRADANJU ŽUPE BARLOVCI U VREMENU OD 1992. DO 1995. GODINE
2021-07-13
U utorak, 13. srpnja 2021. u 19 sati u dvorani Biskupskog ordinarijata u Banjoj Luci (ulica Kralja Petra I. br. 80) bit će prikazan dokumentarni film Udruge Nazaret pod naslovom: „Stradanje župe Barlovci u vremenu od 1992. do 1995. godine“.
Na prikazivanju filma bit će prisutni i biskupi Biskupske konferencije Bosne i Hercegovine koji će 13. i 14. srpnja u Banjoj Luci održavati svoje 81. redovito zasjedanje.
Župa sv. Vida Barlovci nalazi se nedaleko od Banje Luke, a osnovana je 1879. godine najprije kao lokalna kapelanija u sastavu župe Petrićevac u Banjoj Luci, ali uskoro postaje samostalna župa. Na mrežnoj stranici župe Barlovci, između ostalog, piše:
Nadošao je rat 1991.-1995. godine, u kom je strahovito stradala barlovačka, sa svim okolnim župama. Na mirne župljane – koji su živjeli daleko od frontova – sručila se ratna oluja. Nakon turobnih nagovještaja, mogućih stradanja, zaredali su prepadi, otimačine, paljevine, maltretiranja, masakriranja i ubojstva. Župljani su stoički podnosili ničim izazvane napade, koliko je to bilo u njihovoj mogućnosti. Ne mogavši više podnositi svakojake pritiske, u stalnoj opasnosti po život, počeli su napuštati svoja ognjišta. U početku ponetko, kasnije sve više i više, da bi u kolovozu 1995. godine pod strahovitim pritiskom prognana najveća skupina vjernika. Od prije ratnih 4.100 u župi je ostao gotovo simboličan broj od 200 vjernika. Župni centar je temeljito opljačkan i demoliran, da bi se nešto kasnije, u ogoljele zidove smjestile izbjeglice od Japre. Crkva sv. Franje u Stranjanima je provaljena i demolirana. Isto se dogodilo i s kapelama na Crkvenama, Gajiću, u Kuljanima a na Batkovića groblju je ostala bez krova. S manjim oštećenjima su kapele na Gradini i Bijedi. Po grobljima je bilo mnogo štete, jer su poskidani i polomljeni mnogi mramorni predmeti s nadgrobnih spomenika. Istovremeno je bez krova ostalo više od 150 kuća. Gledajući ratna i poratna pustošenja bez rata u barlovačkoj i okolnim župama, čovjek se zamisli nad tim fenomenom zla. Kako je moguće na čistu miru potjerati nedužne ljude, prisvojiti i upropastiti im imovinu i još k tomu, svu krivicu bacati na takve žrtve? Kada je zlo prestalo i došao željeni, ali još ne dosta stabilni mir, nema traga od nastojanja da se šteta popravi i vrati oduzeto.

81. REDOVITO ZASJEDANJE BISKUPSKE KONFERENCIJE BOSNE I HERCEGOVINE
2021-07-13 - 2021-07-14
Biskupska konferencija Bosne i Hercegovine održat će svoje 81. redovito zasjedanje, 13. i 14. srpnja 2021. u prostorijama Biskupskog ordinarijata u Banjoj Luci (ulica Kralja Petra I. br. 80).
Zasjedanje će započeti u utorak, 13. srpnja 2021. u 9 sati pod predsjedanjem nadbiskupa metropolita vrhbosanskog kardinala Vinka Puljića.
Tijekom zasjedanja biskupi će, između ostalog, osvrnuti se na provedbu zaključaka s proljetnog zasjedanja održanog u Mostaru i saslušati pojedina izvješća. Posebnu pozornost članovi BK BiH posvetit će djelovanju Caritasa Bosne i Hercegovine i pastoralu duhovnih zvanja. Biskupi će također biti upoznati s aktualnom situacijom o Mariji Zvijezdi u Banjoj Luci i s provedbom Sinode Vrhbosanske nadbiskupije.
Zasjedanje će završiti u srijedu, 14. srpnja 2021. u 12 sati uobičajenom konferencijom za novinstvo u prostorijama Biskupskog ordinarijata. O zasjedanju će na konferenciji govoriti kardinal Puljić i mons. Franjo Komarica, biskup banjolučki.
Na blagdan sv. Bonaventure, nebeskog zaštitnika Banjolučke biskupije i katedrale, 15. srpnja bit će Euharistijsko slavlje u katedrali u 10 sati. Predsjedat će kardinal Puljić, a prigodnu propovijed uputit će biskup Komarica.
U utorak, 13. srpnja u 19 sati u dvorani Biskupskog ordinarijata biskupi će, zajedno sa svim prisutnima, pogledati dokumentarni filma Udruge Nazaret pod naslovom: „Stradanje župe Barlovci u vremenu od 1992. do 1995. godine“.
U srijedu, 14. srpnja 2021. u 19 sati biskupi će biti prisutni u katedrali sv. Bonaventure na koncertu na orguljama u izvedbi orguljaša zagrebačke katedrale Nevena Kraljića.

KONFERENCIJA ZA NOVINSTVO NA KRAJU 81. REDOVITOG ZASJEDANJA BISKUPSKE KONFERENCIJE BIH
2021-07-14
Biskupske konferencije Bosne i Hercegovine održat će svoje 81. redovito zasjedanje, 13. i 14. srpnja 2021. u prostorijama Biskupskog ordinarijata u Banjoj Luci.
Zasjedanje će završiti u srijedu, 14. srpnja 2021. u 12 sati uobičajenom konferencijom za novinstvo u prostorijama Biskupskog ordinarijata u Banjoj Luci (ulica Kralja Petra I. br. 80). O zasjedanju će na konferenciji govoriti nadbiskup metropolit vrhbosanski kardinal Vinko Puljić i biskup banjolučki mons. Franjo Komarica.

KONCERT NEVENA KRALJIĆA NA ORGULJAMA BANJOLUČKE KATEDRALE
2021-07-14
U srijeda, 14. srpnja 2021. u 19 sati u katedrali sv. Bonaventure u Banjoj Luci bit će upriličen koncert na orguljama u izvedbi glavnog orguljaša zagrebačke katedrale Nevena Kraljića.
Na koncertu će biti prisutni i biskupi Biskupske konferencije Bosne i Hercegovine koji će 13. i 14. srpnja u Banjoj Luci održavati svoje 81. redovito zasjedanje.
Na repertoaru su djela vrhunskih skladatelja: Buxtehudea, Bacha, Händla, Francka i Beliera.
Orguljaš Neven Kraljić diplomirao je orgulje i na Institutu za crkvenu glazbu i na Muzičkoj akademiji u Zagrebu. Više od osamnaest godina bio je orguljaš Bazilike Majke Božje Trsatske. Sudjelovao je kao orguljaš u posjeti pape Ivana Pavla II. Rijeci i Trsatu. Također kao titularni orguljaš katedrale u Zagrebu sudjelovao je u orguljanju prilikom posjete pape Beneditka XVI. gradu Zagrebu. Orguljaš Kraljić koncertira po Hrvatskoj i van nje. Surađuje s mnogim solistima, zborovima, pri snimanju mnogih nosača zvuka.

PROSLAVA SVETKOVINA SVETOG BONAVENTURE
2021-07-15
U četvrtak, 15. srpnja, u katedrali je svetkovina sv. Bonaventure, a blagdan u cijeloj biskupiji. Svečana će misa u katedrali biti u 10 sati.

DAN MOLITVENOG SJEĆANJA NA MUČENIKE I ŽRTVE ZA VJERU
2021-07-25
Iduća je nedjelje 17. kroz godinu, posljednja u mjesecu srpnju, kada ćemo i mi ovdje u katedrali obilježiti Dan molitvenog sjećanja na mučenike i žrtve za vjeru u Banjolučkoj biskupiji.

MISIJSKA AKCIJA MIVA BIH 2021.
2021-07-25
Iduća je nedjelje 17. kroz godinu, posljednja u mjesecu srpnju. Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.

XX. DAN MOLITVENOG SJEĆANJA NA MUČENIKE I ŽRTVE BANJOLUČKE BISKUPIJE U DRVARU
2021-07-26 - 2021-07-27
U Drvaru se u utorak 27. srpnja 2021 . god. 20. put održava „Dan molitvenog sjećanja na mučenike i žrtve Banjolučke biskupije“ kojim će se komemorirati sve mučenike i žrtve ratova i totalitarizama XX. st. s područja Banjolučke biskupije, te na poseban način 80. godišnjica stradanja drvarskog župnika Waldemara Maximilijana Nestora i drvarskih katolika.
Ovaj spomen-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika vraćajući se s hodočašća sv. Ani iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“, i tako postaje biskupijska komemoracija.
Podsjetimo, 27. srpnja 1941. u mjestu Trubar kod Drvara četnički ustanici izveli su iz vlaka drvarskoga župnika Waldemara Maksimilijana Nestora sa skupinom njegovih vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja 2. svjetskog rata iz Drvara su protjerani ili pobijeni gotovo svi katolici, katolička crkva u Drvaru srušena je i uklonjena 1949., a crkveno zemljište nacionalizirano i podijeljeno novim vlasnicima, dok je katoličko groblje preorano 60-tih godina prošlog stoljeća za potrebe drvarske Celuloze. Komunističke su vlasti, nakon 2. svjetskog rata, drvarsku gruntovnicu uništile ili sakrile, kako bi se prikrio dokaz vlasništva zemlje u Drvaru brojnih katoličkih obitelji koje su tamo živjele.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika. Trojica župnika prvomučenika (Waldemar, Juraj i Krešimir) stali su tako na čelo nepregledne kolone od preko 600 Bogu posvećenih osoba (svećenika, redovnika, redovnica, bogoslova, sjemeništaraca) koji su mučenički ubijeni ili nastradali u godinama 2. svjetskog rata i poraća na području bivše Jugoslavije.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina i Gospića, i od Glamoča do Bihaća. U bivšoj Jugoslaviji taj se dan 27. srpnja slavio kao Dan ustanka naroda Hrvatske i BiH, a i u modernoj Hrvatskoj i BiH još uvijek neke skupine i pojedinci toga dana u Srbu i Drvaru obilježavaju ustanak. U Drvaru ovaj dan proglašen za Dan Općine.
U pozivu na ovaj molitveni skup stoje sljedeće riječi: „ Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
Molitveni program ove godine Drvaru započinje u 10 sati pred spomen-križem kod crkve (Titova 33) gdje će biti doček hodočasnika iz Trubara a potom će biti položni vijenci i izmoljeno opijelo za sve poginule branitelje.
U 10.30 sati je pobožnost križnog puta mučenika a odmah potom i svečana sv. misa koju će u pastoralnom centru u izgradnji (Ul Jole Marića bb) predvoditi nadbiskup vrhbosanski Vinko kardinal Puljić, u zajedništvu s banjolučkim biskupom mons. Franjom Komaricom i drugim svećenicima.
Zanimljivost je što će ove godine – o 80. obljetnici stradanja župnika Nestora i drvarskih katolika – 30-ak mladih zajednice „Nanovo rođeni“ iz zagrebačke župe Botinec, zajedno s drvarskim župnikom don Davorom Klečinom i njegovim mladima iz Drvara i Grahova, neposredno prije mise upriličiti molitveni hodočasnički put od 30 km od Trubara do Drvara i time simbolično dovršiti hodočašće koje nije uspio dovršiti župnik Nestor sa svojim vjernicima, budući da su na povratku iz Knina u Drvar, u Trubaru izvedeni iz vlaka, pobijeni i bačeni u jamu.
Župa Drvar
Drvar, 26. srpnja 2021.

OBILJEŽAVANJE 80. OBLJETNICE POKOLJA NAD HRVATIMA U GRAHOVU I KRNJEUŠI I MUČENIŠTVA ŽUPNIKA GOSPODNETIĆA I BARIŠIĆA
2021-08-07
Misnim slavljem u subotu 7. kolovoza 2021. u 11 sati, u župnoj crkvi sv. Ilije proroka u Bos. Grahovu bit će obilježena 80. obljetnica mučeništva grahovskog župnika don Jujra Gospodnetića i stradanja preko 200 tamošnjih katolika. Sv. Misu predvodit će banjolučki biskup Franjo Komarica koji će nakon mise blagosloviti vitraje, rad akademskog slikara Svetislava Cvetkovića iz Širokog Brijega, postavljene na prozorima grahovske župne crkve.
Biskup Komarica predvodit će misno slavlje u 11 sati i na katoličkom groblju u Krnjeuši, u nedjelju 8. kolovoza 2021., u povodu 80. obljetnice mučeništva župnika Krešimira Barišića i stradanja preko 240 krnjeuških Hrvata katolika.
———-
Juraj Gospodnetić je kao župnik Bosanskog Grahova od četnika mučen i ubijen po izbijanju ustanka u zapadnoj Bosni 27. srpnja 1941. Za grob mu se ni danas ne zna. Sa župnikom don Jurjem tih je dana ubijeno preko 200 žena, djece i muškaraca Hrvata, župljana Bosanskog Grahova u selima Obljaj, Korita, Luke, Ugarci, Crni Lug i dr.
Najstrašniji zločin četnici su počinili nad obitelji Barać, ubivši majku Anicu s njezinih devetoro malodobne djece.
Od prijeratnih preko 1000 vjernika župe Bos. Grahovo, kraj II. svjetskog rata dočekalo ih je na ognjištima samo nekoliko desetaka. Zemlja i imovina grahovskih Hrvata je uglavnom oteta i nacionalizirana te podijeljena novim vlasnicima.
———-
Po izbijanju četničkog ustanka u zapadnoj Bosni i istočnoj Lici na udaru ustanika se našla i župa Krnjeuša, između Bihaća i Bosanskog Petrovca. Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću.
Točan broj ubijenih stanovnika Hrvata nikad se nije utvrđen. Istraživanjima se došlo do preliminarne brojke od 240 ubijenih nedužnih civilnih osoba hrvatske nacionalnosti, od toga 72 žene i 49 djece do 12 godina starosti. Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima. Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje, koji su zvjerski mučeni, ubijeni i bačeni u goruću župnu crkvu. Župa Krnjeuša je u kolovozu 1941. u potpunosti uništena tako da danas nema nikakva vidljiva traga njezina postojanja, osim devastiranog groblja “Križ” koje je uređeno i ograđeno prošlih godina.
Sličnu sudbinu posvemašnjeg uništenja tada su doživjele i susjedne katoličke župe u Bosanskom Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici, dok su župe Ključ i Glamoč desetkovane. Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Navedenim zločinima, na širokom području zapadne Bosne i istočne Like, uništen je svaki trag hrvatske i katoličke nazočnosti, od rijeke Sane do obronaka Velebita i od Glamočkog polja preko Krbave do Ličke Plješivice.
Župa Drvar, župa Grahovo

PATRON ŽUPE MARIJA ZVIJEZDA - TRAPISTI
2021-08-15
Iduće je nedjelja, 15. kolovoza 2021. svetkovina Uznesenja Bl. Djevice Marije na nebo – Velika Gospa.
U Trapistima je ta svetkovina patron župe te će se tamo slaviti dvije sv. mise: pučka misa u 10 sati (predvodi biskup Franjo Komarica) i večernja misa u 18 sati. – Trodnevnica u Trapistima za Veliku Gospu je u četvrtak, petak i subotu s misama u 18 sati, a prije misa prigoda za ispovijed.

BLAGOSLOV CARITASOVOG DJEČJEG VRTIĆA
2021-09-21
U utorak 21. rujna 2021. godine obilježava se 40. obljetnica Međunarodnog dana mira, kojega je ustanovila Generalna skupština Ujedinjenih naroda.
Tim povodom Caritas Banjolučke biskupije upriličuje skromnu svečanost blagoslova novoizgrađenog Dječjeg vrtića u naselju Petrićevac pored Caritasovog Socijalnog centra (ul. Marija Dimić).
Svečanost na kojoj će sudjelovati također i predstavnici donatora – bit će u 11 sati.
Radujemo se Vašem dolasku i aktivnom sudjelovanju.
Dobro došli!

GODIŠNJICU UTEMELJENJA EUROPSKI CENTAR ZA MIR I SURADNJU
2021-09-21
U utorak 21. rujna 2021. godine obilježava se 40. obljetnica Međunarodnog dana mira, kojega je ustanovila Generalna skupština Ujedinjenih naroda.
Tim povodom Europski centar za mir i suradnju „Marija Zvijezda“ u naselju Trapisti (Delibašino Selo), Slatinska 1 – obilježit će godišnjicu svoga utemeljenja.
Očekuju se predstavnici državnih, društvenih i crkvenih institucija i organizacija i njihov nastup.
Program je predviđen od 14-16 sati.
Radujemo se Vašem dolasku i aktivnom sudjelovanju.
Dobro došli!

SVJETSKI DAN SREDSTAVA DRUŠTVENIH KOMUNIKACIJA
2021-09-26
Iduća je nedjelja 26. rujna, 26. nedjelju kroz godinu i Svjetski dan sredstava društvenih komunikacija.
U povodu toga dana Papa je uputio poruku u kojoj ističe kako je za dobro informiranje važno susretati ljude o kojima izvješćuju tamo gdje žive, gdje jesu.

BISKUP KOMARICA PREDVODI MISU NA PATRON CRKVE SV. VINKA U SARAJEVU
2021-09-27
Svečano Euharistijsko slavlje na patron samostanske crkve Družbe sestara Milosrdnica posvećene njihovu utemeljitelju sv. Vinku Paulskom u središtu Sarajeva (ulica Maršala Tita 42), u ponedjeljak, 27. rujna 2021. u 17.30 sati predvodit će biskup banjolučki mons. Franjo Komarica.
Sestre Milosrdnice i vjerni puk na ovo slavlje pripremit će se prigodnom trodnevnicom. Svete mise s početkom u 17.30 sati predvodit će:
– U petak, 24. rujna – vlč. Mario Čosić, ravnatelj Katoličkog školskog centra „Sv. Josip“ u Sarajevu
– U subotu, 25. rujna – fra Šimo Ivelj, profesor na Franjevačkoj teologiji u Sarajevu
– U nedjelju, 26. rujna – mons. Tomo Knežević, ravnatelj Caritasa Bosne i Hercegovine
U tijeku je jubilarna godina kojom sestre Milosrdnice sv. Vinka Paulskog Provincije Majke Divne Sarajevo obilježavaju 150. godišnjicu dolaska prvih sestara u Sarajevo i Bosnu i Hercegovinu (1871.-2021.). Jubilarna godina je otvorena svečanim Euharistijskim slavljem u katedrali Srca Isusova u Sarajevu na Svjetski dan siromaha u nedjelju, 15. studenog 2020. Jubilarna godina bit će zatvorena također na Svjetski dan siromaha, u nedjelju, 14. studenog 2021.

SPOMENDAN SV. VINKA PAULSKOG ZAŠTITNIKA SESTARA MILOSRDNICA
2021-09-27
U ponedjeljak, 27. rujna, spomen sv. Vinka Paulskog, prezbitera. Sv. Vinko Pausli je utemeljitelj i zaštitnik Sestara Milosrdnica. Tog će dana naše sestre Milosrdnice u kućnoj kapelici u 17 sati slaviti svetu misu. Preporučujem vam da se u molitvi sjetite duhovnih i materijalnih potreba Sestara Milosrdnica i da ujedno zahvalite Bogu za taj dar što su među nama.

ZAVRŠETAK GODINE BOŽJE RIJEČI
2021-09-30
U četvrtak, 30. rujan, spomen sv. Jeronima prezbitera i naučitelja; završetak Godine Božje Riječi – sv. misu u 18 sati u katedrali predvodit će pomoćni biskup mons. Marko Semren.

PROSLAVA SV. TEREZIJE OD DJETETA ISUSA U SVETIŠTU U PRESNAČAMA
2021-10-02
U petak, 1. listopada, spomen sv. Terezije od Djeteta Isusa. – U Svetištu sv. Terezije u Presnačama proslava zaštitnice bit će u subotu 2. listopada u 11 sati. Trodnevnica u Presnačama u srijedu, četvrtak i petak u 18 sati.

IMENDAN NAŠEG BISKUPA FRANJE
2021-10-04
U ponedjeljak, 4. listopada, spomen je sv. Franje Asiškog, kad naš biskup Franjo slavi imendan, preporučujem da ga se sjetite u svojoj molitvi.

PROSLAVA BLAGDANA SV. FAUSTINE KOWALSKE U ŽUPI SASINA U KOJOJ SE NALAZE RELIKVIJE SVETICE
2021-10-05
U utorak, 5. listopada, bit će u župi Rođenja BDM Sasina proslava blagdana sv. Faustine Kowalske, poljske redovnice čije se relikvije (moći) nalaze u župnoj crkvi.
Sv. Faustina Kowalska je redovnica kojoj se ukazao Isus i rekao da naslika sliku Milosrdnog Isusa, upravo onakvog kakvog ga vidi, te da proširi njezino štovanje po cijelom svijetu. U svom dnevniku Faustina navodi da je posljednja slamka spasa svijetu Božje milosrđe.
Prva svetica proglašena svetom u trećem tisućljeću i tajnica Božjega milosrđa, pronašla je put do naše biskupije, te se njezine relikvije nalaze u zajednici sestara Misionarki Božjega Milosrđa u župi Sasina gdje sestre žive i služe Bogu i bližnjima.
Sveta će misa biti u utorak, u 11 sati. Prije svete mise molit će se krunica Božjega milosrđa i litanije u čast sv. Faustine.

HODOČAŠĆE VJERNIKA VRHBOSANSKE NADBISKUPIJE I BANJOLUČKE BISKUPIJE U MARIJU BISTRICU
2021-10-09
Šesnaesto po redu hodočašće vjernika Vrhbosanske nadbiskupije i Banjolučke biskupije u Hrvatsko nacionalno marijansko svetište u Mariji Bistrici bit će održano u subotu, 9. listopada 2021. pod geslom “Blažena ti što povjerova” (Lk 1,45).
“Odlučni da i ovogodišnje hodočašće organiziramo u skladu s mjerama koje svaka država usvaja i provodi u borbi protiv koronavirusa, molimo da se prijave hodočasnika iz Bosne i Hercegovine dostave direktno Svetištu u Mariji Bistrici ili Ordinarijatu u Sarajevu i Banjoj Luci najkasnije do 5. listopada 2021. U Svetište treba doći na vrijeme kako bi hodočasnici imali dovoljno vremena za pristupiti sakramentu sv. ispovijedi i za obaviti osobnu pobožnost. Slavlje Svete mise na otvorenom počinje u 11 sati, a pobožnost Križnog puta u 14.30 sati“, navedeno je, među ostalim u dopisu Ordinarijata kojega su potpisali kancelar preč. Mladen Kalfić te nadbiskup metropolit vrhbosanski kardinal Vinko Puljić, prenosi mrežna stranica Vrhbosanske nadbiskupije.
